Informasjon postdoktorløftets pilot mai 2020

Postdoktorløftets pilot er avsluttet, etter å ha vart i 2 år. Prorektor Bjarne Foss vil gjerne takke dere som har deltatt i piloten, postdoktorer og mentorer, for alle bidragene dere har kommet med!

Med innspill i diskusjoner på samlingene og i midtveis- og slutt-evaluering, har dere gitt verdifulle innspill til å utvikle en ny politikk som vil komme alle postdoktorer ved NTNU til gode. Konkret har dette munnet ut i en egen handlingsplan og nye utfyllende regler til den nasjonale forskriften for ansettelse i postdoktorstilling. Elementer som inngår i handlingsplanen er medarbeidersamtale og karriereplan, tilbud om mentor, faglig og sosial inkludering, muligheter for undervisning, veiledning og internasjonalisering samt en rekke tilbud om kurs som åpnes for postdoktorene.

I tillegg vil de nye utfyllende reglene inneholde ytterligere konkretiseringer i forbindelse med ansettelse i postdoktorstilling.

NTNUs Forskningsutvalg ledes av prorektor forskning og utvalgets medlemmer er prodekaner forskning fra alle fakulteter. Forskningsutvalget har fulgt arbeidet med postdoktorløftets pilot, og roser arbeidet som er gjort og resultatene som er framkommet.

Resultatene fra postdoktorløftets pilot er et unikt startpunkt for å utvikle en «Karrierepolitikk for yngre forskere ved NTNU». I en overordnet karrierepolitikk vil det bli mulig å skille mellom ansettelse i forskerstilling og i postdoktorstilling, og sørge for god karriereutvikling for begge stillingskategorier. Spesielt må nevnes at *undervisning og veiledning,* blir en nøkkel når postdoktorene skal få en god karriereveg inn mot fast ansettelse i akademia. Om dette skal medføre et tredje ansettelsesår for to-årige postdoktorstillinger for å sikre dem et år med undervisning, må avklares. Arbeidet med å utvikle en «Karrierepolitikk for yngre forskere ved NTNU» vil altså inkludere både postdoktorer og forskere, og arbeidet starter nå. Planen er at politikken skal være ferdig våren 2021. Resultatene fra postdoktorløftets pilot, handlingsplanen og nye utfyllende regler vil bygges inn i en ny karrierepolitikk for postdoktorer og forskere ved NTNU.

Ønsker du å følge utviklingen av denne planen? Hold deg oppdatert på den nye nettsiden for postdoktorer, som ble lansert i forbindelse med postdoktorløftets pilot:

* [www.ntnu.edu/postdoc](http://www.ntnu.edu/postdoc)

Ny kontaktperson:

Seniorrådgiver Ruth Hagen Rødde, Prorektors stab forskning